รถเมล์ NGV(จะจบไหม)ลูบคมตลาดทุน
เชื่อไหม... หลังการประมูลในโครงการจัดซื้อรถโดยสารปรับอากาศที่ใช้เชื้อเพลิงก๊าซธรรมชาติ (NGV) จำนวน 489 คัน เมื่อวันศุกร์ที่ 8 ก.ค. ที่ผ่านมา ด้วยวิธีทางอิเล็กทรอนิกส์ (e-Auction) จบลง
12 ก.ค. 2559

ธนะชัย ณ นคร
 
เชื่อไหม… หลังการประมูลในโครงการจัดซื้อรถโดยสารปรับอากาศที่ใช้เชื้อเพลิงก๊าซธรรมชาติ (NGV) จำนวน 489 คัน เมื่อวันศุกร์ที่ 8 ก.ค. ที่ผ่านมา ด้วยวิธีทางอิเล็กทรอนิกส์ (e-Auction) จบลง
ส่วนตัวนั้น เดาเล่นๆ เอาว่า บริษัท เบสท์ริน กรุ๊ป สงสัยจะชนะแน่ๆ
และก็เป็นเช่นนั้นจริงๆ
เพราะวานนี้ (11 ก.ค.) “สุระชัย เอี่ยมวชิรสกุล” ผู้อำนวยการ องค์การขนส่งมวลชนกรุงเทพ (ขสมก.) ออกมาบอกว่า บริษัท เบสท์ริน กรุ๊ป จำกัด เป็นผู้เสนอราคาต่ำสุดที่ราคา 3,389.70 ล้านบาท
ราคาดังกล่าว ต่ำกว่าราคากลาง 632 ล้านบาท จากราคากลาง 4,021.70 ล้านบาท
ส่วนคู่แข่งขันอีก 1 ราย คือ บมจ. ช ทวี (CHO) ก็พ่ายแพ้ไป
และ “สุรเดช ทวีแสงสกุลไทย” กรรมการผู้จัดการใหญ่ CHO บอกแต่เพียงว่า ไม่ขอออกความคิดเห็น และรอผลการประมูลอย่างเป็นทางการ
พร้อมกับยืนยันว่า “ทำดีที่สุดแล้ว”
ก่อนหน้านี้ คู่แข่งขันทั้ง 2 ราย ก็เคยเข้าร่วมประมูลรถเมล์ NGV กันมาแล้ว เมื่อช่วงไตรมาส 2 ของปี 2558
ผลชนะในครั้งนั้นตกเป็นของ บมจ. ช ทวี (CHO) หรือ ชื่อในขณะนั้น คือ “ช. ทวี ดอลลาเซียน”
แต่ปรากฏว่า “เค่อ นัว หลิน” ประธานบริษัท เบสท์ริน กรุ๊ป ที่พ่ายแพ้ในการประมูล มายื่นเรื่องว่า การประมูลไม่โปร่งใส และขอให้มีการตรวจสอบในทุกขั้นตอน
และนำมาซึ่งการยกเลิกการประมูลในที่สุด
กระทั่งกลุ่ม CHO เป็นโจทก์ยื่นฟ้อง ขสมก.ต่อศาลปกครองเพื่อเรียกค่าเสียหายกรณีที่ ขสมก.ยกเลิกการประมูลโครงการจัดซื้อรถเมล์ NGV จำนวน 489 คัน
เรื่องนี้ ในขณะนี้ยังอยู่ในขั้นตอนการพิจารณาของศาลฯ
ผ่านมาถึงตรงนี้มีการตั้งคำถามอีกว่า เรื่องประมูลรถเมล์ NGV จะมีปัญหาตามมาอีกหรือไม่
คำตอบคือ “ไม่รู้”
แต่ก่อนหน้านี้ หรือก่อนการประมูลที่จะเริ่มขึ้นคุณสุระชัย ผอ.ขสมก. ออกมาแสดงความเชื่อมั่นว่า การประมูลราคาในรอบนี้ จะไม่มีฝ่ายใดฟ้องร้องเหมือนที่ผ่านมา
นั่นเพราะ ขสมก.ได้แก้ไขปรับปรุงหลักเกณฑ์การประมูล TOR มาอย่างดี
หากเป็นไปอย่างที่คุณสุระชัย ว่าไว้
ขั้นตอนต่อจากนี้ คือ การประกาศผลอย่างเป็นทางการ
และหลังจากนั้น  คาดว่าจะมีการเซ็นสัญญาได้ปลายก.ค.นี้ และเอกชน (เบสท์ริน กรุ๊ป) จะส่งมอบรถภายใน 90 วันนับจากวันเซ็นสัญญา หรือภายในเดือนต.ค.นี้
โครงการประมูลรถเมล์ ยังไม่จบเพียงเท่านี้
เพราะ ขสมก.อยู่ระหว่างการจัดทำร่าง TOR (Term of Reference)  หรือข้อกำหนดเงื่อนไขการประกวดราคาโครงการจัดหารถโดยสารปรับอากาศที่ใช้ระบบไฟฟ้า จำนวน 200 คัน
ทั้งนี้ รวมการซ่อมแซมและบำรุงรักษาด้วย
ส่วนมูลค่าอยู่ที่ประมาณ  4 พันล้านบาท
เรื่องนี้รอเข้าที่ประชุมคณะรัฐมนตรี (ครม.) เพื่ออนุมัติโครงการ จากนั้นคาดว่าจะเปิดประมูลได้ในเดือนส.ค.นี้
ต้องจับตาว่า กลุ่ม CHO จะเข้าร่วมประมูลอีกหรือไม่ หลังผิดหวังกับการประมูลรถเมล์ NGV
แต่ที่แน่ๆ จะมีกลุ่ม LOXLEY เข่าร่วมประมูลด้วยแน่นอน เพราะออกตัวมาตั้งนานแล้ว ด้วยการเปิดตัวรถเมล์ไฟฟ้ามาร่วมปีกว่าแล้ว
เรื่องการประมูลรถเมล์ไม่ว่าจะเป็น NGV และรถเมล์ไฟฟ้า หากทุกอย่างเป็นไปตามขั้นตอน และไม่มีการฟ้องร้องใดๆ เกิดขึ้นอีก
เข้าใจว่าคนกรุงเทพฯ ก็น่าจะได้รถเมล์ใหม่ๆ มานั่งกันสักที
หลังจากต้องรอมานานตั้งแต่ปี 2548 หรือสมัยอดีตนายกรัฐมนตรี ทักษิณ ชินวัตร โน่น
กระทั่งผ่านนายกรัฐมนตรีมาอีกหลายท่าน และมาถึงรัฐบาลของ คสช.นี่แหละ คือ ล้มลุกคลุกคลานมาโดยตลอด เดี๋ยวนักการเมืองล้ม เดี๋ยวผู้ประมูลล้มกันเอง
และบางครั้งก็เหมือนจะมาจากปัญหาของ ขสมก.ด้วย
เรื่องการประมูลรถเมล์ หากยังไม่ถึงวันส่งมอบ
ก็ยังวางใจไม่ได้ (จริงๆ)